32006R1319
L 243/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1319/2006 AL COMISIEI
din 5 septembrie 2006
privind schimbul de anumite informații referitoare la carnea de porc între statele membre și Comisie
(Versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2759/75 al Consiliului din 29 octombrie 1975 privind organizarea comună a piețelor în sectorul cărnii de porc (1), în special articolul 22,
întrucât:
(1)
Regulamentul (CEE) nr. 2806/79 al Comisiei din 13 decembrie 1979 privind schimbul de anumite informații referitoare la carnea de porc între statele membre și Comisie și de abrogare a Regulamentului (CEE) nr. 2330/74 (2) a fost modificat în mod substanțial (3). Este necesar, pentru motive de claritate și de raționalizare, să se codifice regulamentul menționat.
(2)
Articolul 22 din Regulamentul (CEE) nr. 2759/75 prevede ca statele membre și Comisia să își comunice reciproc informațiile necesare pentru punerea în aplicare a respectivului regulament. Pentru a dispune în timp util și în mod uniform de informațiile necesare punerii în aplicare a organizării de piață, este necesar să se definească mai precis obligațiile statelor membre în această privință.
(3)
Aplicarea măsurilor de intervenție prevăzute la articolul 3 din Regulamentul (CEE) nr. 2759/75 necesită o cunoaștere exactă a pieței. Pentru a putea compara în cele mai bune condiții prețurile pentru porcii abatorizați, este necesar să se ia în considerare cotațiile stabilite în conformitate cu Regulamentul (CE) nr. 1128/2006 al Comisiei din 24 iulie 2006 privind etapa de comercializare la care se referă prețul mediu pentru carcasele de porc (4). În ceea ce privește prețurile purceilor, este necesar să se dispună de informații care să permită evaluarea perspectivelor pieței, în special pentru a avea permanent o imagine exactă a situației de pe piață, precum și pentru a pregăti în timp util măsurile de intervenție.
(4)
Se poate întâmpla ca unele cotații să nu ajungă la Comisie. Trebuie evitată situația în care absența unei cotații are drept rezultat o evoluție anormală a prețurilor de piață calculate de Comisie. Prin urmare, este necesar să se prevadă înlocuirea cotațiilor care lipsesc cu ultima cotație disponibilă. Cu toate acestea, folosirea ultimei cotații disponibile nu mai este posibilă după o perioadă fără cotații care lasă să se presupună că ar exista o situație anormală pe piața respectivă.
(5)
Pentru a obține o imagine cât mai exactă a pieței, este necesar ca informațiile privind celelalte produse din sectorul cărnii de porc, precum și alte informații aflate la dispoziția statelor membre să fie prezentate cu regularitate Comisiei.
(6)
Măsurile prevăzute de prezentul regulament sunt conforme cu avizul Comitetului de gestionare a cărnii de porc,
ADOPTĂ PREZENTUL REGULAMENT:
Articolul 1
(1) Comisiei îi sunt comunicate de către statele membre, până în ziua de joi a fiecărei săptămâni pentru săptămâna precedentă:
(a)
cotațiile stabilite în conformitate cu Regulamentul (CE) nr. 1128/2006;
(b)
cotațiile reprezentative pe cap de purcel cu o greutate medie în viu de aproximativ 20 kg
(2) În cazul în care una sau mai multe cotații nu ajung la Comisie, aceasta ia în calcul ultima cotație disponibilă. În cazul în care cotațiile lipsesc pentru a treia săptămână consecutiv, Comisia nu mai ia în calcul cotația sau cotațiile în cauză.
Articolul 2
O dată pe lună, Comisiei îi sunt comunicate de către statele membre, pentru luna precedentă, media cotațiilor pentru carcasele de porc cu clase comerciale de la E până la P, menționate la articolul 3 alineatul (2) din Regulamentul (CEE) nr. 3220/84 al Consiliului (5).
Articolul 3
La solicitarea Comisiei, statele membre transmit următoarele informații, în măsura în care dispun de acestea, privind produsele reglementate de Regulamentul (CEE) nr. 2759/75:
(a)
prețurile de piață practicate în statele membre pentru produsele importate din țările terțe;
(b)
prețurile practicate pe piețele reprezentative din țările terțe.
Articolul 4
Comisia evaluează informațiile transmise de statele membre și le comunică apoi Comitetului de gestionare a cărnii de porc.
Articolul 5
Regulamentul (CEE) nr. 2806/79 se abrogă.
Trimiterile la regulamentul abrogat se se înțeleg ca trimiteri la prezentul regulament și se citesc în conformitate cu tabelul de corespondență din anexa II.
Articolul 6
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 5 septembrie 2006.